b'\n_START_ARTICLE_\nPuistonm\xc3\xa4ki\n_START_PARAGRAPH_\nPuistonm\xc3\xa4ki on H\xc3\xa4meenlinnan 12. kaupunginosa ja l\xc3\xa4hi\xc3\xb6. Se sijaitsee noin kahden kilometrin et\xc3\xa4isyydell\xc3\xa4 keskustasta pohjoiseen. Id\xc3\xa4ss\xc3\xa4 pitk\xc3\xa4nomainen Puistonm\xc3\xa4ki rajoittuu Vanajaveteen ja l\xc3\xa4nness\xc3\xa4 Ojoisten kaupunginosaan._NEWLINE_Puistonm\xc3\xa4en l\xc3\xa4hi\xc3\xb6 sijaitsee korkean Kettum\xc3\xa4en p\xc3\xa4\xc3\xa4ll\xc3\xa4, joten sen rakennukset n\xc3\xa4kyv\xc3\xa4t pitk\xc3\xa4lle kaupunkikuvassa._NEWLINE_Osa Puistonm\xc3\xa4en palveluista on nimetty naapurikaupunginosa Ojoisten mukaan. Vuonna 2013 valmistuneessa Ojoisten lastentalossa (M\xc3\xa4yr\xc3\xa4ntie 3) toimii neuvola, p\xc3\xa4iv\xc3\xa4koti, esikoulu ja Seminaarin koulun alakoulun kaksi ensimm\xc3\xa4ist\xc3\xa4 luokkaa. Lastentalon paikalla sijainnut Ojoisten koulu purettiin vuonna 2012 sis\xc3\xa4tiloista l\xc3\xb6ytyneen homeen takia. Lastentalon naapurissa sijaitsevat Ojoisten terveysasema (Veteraanipolku 1) ja kuntoutuksia tarjoava yksityinen palvelutalo Ilveskoti. _NEWLINE_Kaupunginosan it\xc3\xa4laidalla Tampereentien ja Vanhankaupunginlahden v\xc3\xa4liss\xc3\xa4 sijaitsee H\xc3\xa4meenlinnan kaupunginpuisto eli Parkki.'